ཕན་ཚུན་གྱི་གོམས་སྲོལ་ངན་པ་བསྒྱུར་རོགས་བྱས་ཏེ།མཉམ་དུ་ཚན་རིག་དང་མཐུན་པའི་ལུས་སྦྱོང་བྱེད་པ་དང་སྐྱིད་སྡུག་མཉམ་མྱོང་བྱེད་པ་ནི་ཁྱིམ་ཚང་གི་འཚོ་བ་སྐྱིད་པོ་ཡོང་བའི་གསང་མིག་ལྟ་བུ་ཡིན།དེས་བཟའ་ཟླའི་བརྩེ་འདང་ཇེ་ཟབ་ཏུ་གཏོང་བར་མ་ཟད།ཕྱོགས་གཉིས་ཀའི་ཐོབ་སྣང་དང་སྐྱིད་སྣང་ཇེ་མཐོར་གཏོང་ཐུབ།བཟའ་ཟླ་གཉིས་ཀ་རྒྱུན་དུ་མཉམ་པོར་འདུག་དགོས་པའི་དབང་གིས་གཅིག་གི་གོམས་སྲོལ་གྱིས་ཅིག་ཤོས་ལ་ཤུགས་རྐྱེན་ཐེབས་ཏེ་རིམ་གྱིས་གཅིག་མཚུངས་སུ་འགྱུར་བཞིན་ཡོད།མི་ཞིག་གི་ལོ་མང་རིང་གོམས་པའི་གཤིས་ཀ་ངན་པ་བསྒྱུར་རྒྱུ་དེ་ནི་ཧ་ཅང་དཀའ་མོ་ཞིག་ཡིན་པས།དེ་ལ་རང་ཉིད་ཀྱི་ཆོད་སེམས་དང་སྙིང་སྟོབས་ཆེན་པོ་དགོས་ལ།ཁྱིམ་མིའི་རྒྱབ་སྐྱོར་དང་སྐུལ་ལྕག་ཡང་མཁོ།དེ་བས་བདག་གཞན་བརྗེ་རེས་ཀྱི་བསམ་གཞིགས་བཏང་སྟེ།བཀའ་ཁག་དང་འཕྲད་པའི་སྐབས་སུ་ཕན་ཚུན་ལ་ལྟ་སྐུལ་དང་སྐུལ་ལྕག་བྱས་ཏེ།མཉམ་དུ་ཧུར་བརྩོན་བྱེད་དགོས།ལུས་སྦྱོང་བྱེད་པའི་སྐབས་སུ་ལུས་སྟེང་དུ་དོ་ཕ་ཨེན་ཟགས་ཐོན་བྱེད་ཀྱིན་ཡོད་ལ།རྫས་འགྱུར་དངོས་པོ་འདིའི་རིགས་ཀྱིས་ལུས་སེམས་ལ་བདེ་སྣང་སྟེར་ཐུབ་པ་དང་།སེམས་ཁམས་སྐྱིད་པོ་བྱུང་ན་ནད་གདོན་ལ་འཐབ་པར་ཕན་པ་ཡོད།བཟའ་ཟླ་གཉིས་ཀྱིས་རང་ཉིད་ཀྱི་གནས་ཚུལ་ལྟར།ཕྱོགས་གཉིས་ཀར་ཕན་པའི་ལུས་སྦྱོང་ཞིག་བདམས་ནས་མཉམ་དུ་ལུས་སྦྱོང་བྱས་ན།བཟའ་ཟླའི་བར་གྱི་བརྩེ་འདང་ཇེ་ཟབ་ལ་འགྲོ་བས་ལུས་ཕུང་བདེ་ཐང་ཡོང་བར་ཕན་པ་ཆེན་པོ་ཡོད་དོ།།